Na temelju članka 58. stavak 2. Zakona o zaštiti na radu („Narodne novine“, broj 71/14, 118/14, 154/14 , 94/18, 96/18), članka 26. i 27. Zakona o radu („Narodne novine“, broj 93/14, 127/17, 98/19, 151/22) i članka 51. Statuta Osnovne škole Trnovitički Popovac, Školski odbor na svojoj 24. sjednici održanoj dana 05. lipnja 2023. godine donosi

**PRAVILNIK**

**O TESTIRANJU NA ALKOHOL, DROGE I DRUGA SREDSTVA OVISNOSTI U OSNOVNOJ ŠKOLI TRNOVITIČKI POPOVAC**

**Članak 1.**

Pravilnikom o testiranju na alkohol, droge i druga sredstva ovisnosti na radnom mjestu (u daljnjem tekstu: Pravilnik) se utvrđuje sustav za provedbu mjera zabrane zlouporabe alkohola, droga ili drugih sredstva ovisnosti na mjestima rada u vrijeme rada, način utvrđivanja prisutnosti alkohola, droga ili drugih sredstava ovisnosti u tijelu, krvi ili drugim tjelesnim tekućinama (u daljnjem tekstu: testiranje) za vrijeme rada, postupanje s osobama zatečenim na radnom mjestu pod utjecajem alkohola, droge i drugih zabranjenih supstanci u Osnovnoj školi Trnovitički Popovac (u daljnjem tekstu: Škola).

Svrha donošenja ovog Pravilnika je poduzimanje zakonom propisanih mjera zaštite imovine Škole i radnika zaposlenih u Školi te otkrivanje i suzbijanje pojave alkoholizma i pojave ovisnosti o opojnim drogama i psihotropnim tvarima u Školi.

**Članak 2.**

Izrazi koji se koriste u ovom Pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 3.**

Poslodavac je dužan upoznati radnika s odredbama akta iz članka 1. ovog Pravilnika i to prilikom zasnivanja radnog odnosa.

**Članak 4.**

Odredbe ovog Pravilnika odnose se na sve radnike u radnom odnosi temeljem ugovora o radu i druge osobe koje po bilo kojoj osnovi radu u prostorijama Škole.

**Članak 5.**

Propisane mjere i postupci sastavni su dio sustava unapređivanja sigurnosti i zdravlja radnika, sprječavanja ozljeda na radu, profesionalnih bolesti i drugih bolesti u vezi s radom, a odnose se na:

* zabranu rada i dolaska na posao pod utjecajem alkohola,
* zabranu unošenja i konzumacije alkoholnih pića na mjestu rada,
* utvrđivanje postupka provjere alkoholiziranosti,
* odgovorne osobe za provedbu mjera zabrane alkoholnih pića,
* zabranu provjere alkoholiziranosti,
* obavještavanje radnika o štetnosti ovisnosti i njihovom utjecaju na radnu sposobnost,
* suradnju ovlaštenika poslodavca sa stručnjakom zaštite na radu, specijalistom medicine rada i povjerenikom radnika za zaštitu na radu,
* mjere koje se provode nakon utvrđene alkoholiziranosti radnika.

**Članak 6.**

Poslodavac ne smije provjeravati je li radnik pod utjecajem drugih sredstava ovisnosti, osim alkohola, ako mu je taj radnik predao potvrdu da se nalazi u programu liječenja, odvikavanja ili rehabilitacije od ovisnosti te u izvanbolničkom tretmanu liječenja od ovisnosti i da uzima supstitucijsku terapiju, ali može zatražiti ocjenu zdravstvene i psihofizičke sposobnosti toga radnika za obavljanje povjerenih mu poslova.

Ocjenu zdravstvene i psihofizičke sposobnosti iz stavka 1. ovog članka daje specijalist medicine rada.

Potvrdu da se radnik nalazi u programu liječenja, odvikavanja ili rehabilitacije od ovisnosti, odnosno u izvanbolničkom tretmanu liječenja od ovisnosti i da uzima supstitucijsku terapiju, izdaje ustanova kod koje se provodi program.

**Članak 7.**

Zabranjuje se unošenje i konzumiranje alkoholnih pića, droga ili drugih sredstava ovisnosti na mjestima rada i u neposrednoj okolini školske zgrade.

Radnike ne smije biti na radnom mjestu pod utjecajem alkohola, droga ili drugih sredstava ovisnosti, niti ih smije unositi na mjesta iz stavka 1. ovog članka.

Radi osiguranja sigurnosti i zdravlja svih zaposlenih, kao i očuvanja imovine radnik je dužan pridržavati se zabrane rada pod utjecajem alkohola, droge i drugih zabranjenih supstanci.

Postupanje radnika koje je suprotno ovome, smatra se postupkom koji ugrožava opću sigurnost i zdravlje radnika te imovinu poslodavca.

**Članak 8.**

Pod pojmom „alkohol“ smatra se bilo koja vrsta alkoholnog pića.

Pod pojmom „droga ili drugo sredstvo ovisnosti“ misli se na bilo koju tvar prirodnog ili umjetnog porijekla, uključujući psihotropne tvari, uvrštene u Popis droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga, ili druge supstance koje imaju utjecaj na ponašanje i normalne psihofizičke karakteristike čovjeka.

Pokazatelji ponašanja u smislu ovog Pravilnika su znaci koji ukazuju da je osoba pod utjecajem alkohola, droge ili drugih sredstava ovisnosti u smislu promijenjenog ponašanja, djelovanja ili ponašanja koje odstupa od uobičajenog.

**Članak 9.**

U slučaju kada se sumnja da je radnik pod utjecajem alkohola ili pod utjecajem drugih sredstava ovisnosti, ovlaštenik ili neposredni ovlaštenik obvezan je zatražiti da se obavi alkotestiranje radnika ili potvrdi opravdanost sumnje da je radnik pod utjecajem drugih sredstava ovisnosti.

Potrebu testiranja određuje ravnatelj sa svrhom zaštite zdravlja i sigurnosti svih radnika. Testiranje se može zatražiti u tijeku radnog vremena, svakog radnog dana i u bilo kojoj radnoj sredini.

Testiranje se ne treba najaviti radniku unaprijed.

**Članak 10.**

Ovlaštene osobe za provjeru alkoholiziranosti i ostalih sredstava ovisnosti su osposobljeni ovlaštenici poslodavca.

**Članak 11.**

Testiranje se provodi i u slučaju ozljede na radu, sumnje da je radnik pod utjecajem sredstava ovisnosti, neprimjerenog ponašanja koje može biti uzrokovano uzimanjem sredstava ovisnosti kao i u svim drugim okolnostima kada je to potrebno i primjereno.

**Članak 12.**

Prisutnost alkohola u organizmu utvrđuje se instrumentom za otkrivanje prisutnosti alkohola u izdahnuto zraku – alkometrom. Alkometar mora udovoljavati mjeriteljskim zahtjevima propisanim Pravilnikom o mjeriteljskim zahtjevima za uređaje kojima se mjeri udio etilnog alkohola u izdahu ispitanika („Narodne novine“, broj ).

Prisutnost droge u organizmu utvrđuje se preliminarnom metodom, u slučaju pozitivnog testa potrebno je provesti potvrdnu metodu u ovlaštenoj ustanovi.

**Članak 13.**

Utvrđivanje da li je radnik pod utjecajem alkohola i drugih sredstava ovisnosti obavlja za to nadležna institucija.

**Članak 14.**

Utvrđivanje je li radnik pod utjecajem alkohola provodi se na mjestu rada radnika.

Utvrđivanje je li radnih pod utjecajem drugih sredstava ovisnosti obavlja zdravstvena ustanova ili neka druga pravna osoba koja može utvrditi navedeno.

Poslodavac i/ili neposredni ovlašteni radnik obvezan je prisustvovati postupku utvrđivanja je li radnik pod utjecajem alkohola. Postupku utvrđivanja mogu prisustvovati povjerenik zaštite na radu i prisutni radnici.

**Članak 15.**

Prije početka testiranja radnik mora biti upoznat s postupkom testiranja. Postupak testiranja na prisutnost alkohola opisan je u Postupovniku za testiranje na prisutnost alkohola u organizmu na radnom mjestu, koji je sastavni dio ovog Pravilnika (PRILOG 1.)

Testiranju mora nazočiti odgovorna osoba – ovlaštenik poslodavca koji obavlja testiranje i svjedok koga odabere ovlaštenik poslodavca.

**Članak 16.**

O provedenom testiranju osoba koja obavlja testiranje sastavlja zapisnik u najmanje dva primjerka od kojih jedan zadržava poslodavac, a jedan dobiva radnik. Zapisnik potpisuje ovlaštena osoba poslodavca, radnik i svjedok.

Zapisnik o testiranju na prisutnost alkohola u organizmu na radnom mjestu je sastavni dio ovog Pravilnika (PRILOG 2.)

**Članak 17.**

Ako radnik odbije testiranje smatra se da je pod utjecajem alkohola, droge ili drugih zabranjenih tvari.

Ovlaštena osoba obavezna je napisati zapisnik o činjenici da je radnik odbio testiranje.

**Članak 18.**

Da bi izbjegao daljnje postupke, radnik koji je odbio testiranje, može na svoj trošak izvršiti analizu tjelesnih tekućina na prisutnost alkohola, droge ili drugih zabranjenih tvari u ovlaštenoj zdravstvenoj ustanovi uz prisutnost ovlaštene osobe poslodavca.

**Članak 19.**

Poslodavac mora radnika kod kojeg je utvrđena prisutnost alkohola, droga ili drugih zabranjenih tvari udaljiti s radnog mjesta u skladu s ovim Pravilnikom.

Poslodavac mora udaljiti s radnog mjesta i radnika koji se odbije podvrći testiranju, a naročito ako mu ponašanje odstupa od uobičajenog.

**Članak 20.**

Ukoliko radnik odbije napustiti radno mjesto, poslodavac može koristiti druge nadležne redarstvene službe.

Vrijeme koje radnik provede izvan rada radi utvrđivanja kršenja zabrane iz ovog Pravilnika ne plaća se kao vrijeme provedeno na radu.

**Članak 21.**

Poslodavac treba radniku kojeg udaljuje s radnog mjesta ponuditi siguran prijevoz do mjesta stanovanja (na trošak tog radnika) ili pozvati člana obitelji, a ako radnik to odbije poslodavac ne snosi krivnju za postupanje radnika nakon što napusti mjesto rada. Konkretno postupanje je sastavni dio zapisnika.

**Članak 22.**

Rad pod utjecajem alkohola, droga ili drugih nedozvoljenih tvari smatra se težim kršenjem radne dužnosti.

**Članak 23.**

Na ozljede koje zadobije radnik prilikom rada pod utjecajem alkohola, droge ili nedozvoljenih tvari u svezi potraživanja, primjenjuju se odredbe Zakona o obveznom zdravstvenom osiguranju („Narodne novine“, broj ) i Pravilnika o pravima, uvjetima i načinu ostvarivanja prava iz obveznog zdravstvenog osiguranja u slučaju ozljede na radu i profesionalne bolesti („Narodne novine“, broj ).

**Članak 24.**

Radnik koji radeći pod utjecajem alkohola, droge ili nedozvoljenih tvari prouzroči štetu poslodavcu ili trećoj osobi, mora tu štetu nadoknaditi.

Poslodavac utvrđuje mjere – sankcije za radnika koji se prekršio zabranu rada pod utjecajem alkohola, droga, odnosno drugih zabranjenih tvari ovisno o utvrđenoj vrijednosti alkohola.

**Članak 25.**

Mjere izrečene radniku mogu biti usmeno upozorenje uz savjet radniku i privremeno udaljavanje s mjesta rada, pismeno upozorenje radniku uz zabranu rada i privremeno udaljavanje s radnog mjesta, te upozorenje o mogućnosti otkaza ugovora o radu ili mjere obveznog liječenja pri ponovnom kršenju zabrane.

**Članak 26.**

Radniku kojem se prilikom testiranja na prisutnost alkohola u organizmu utvrdi vrijednost alkohola u izdahnutom zraku viša od 0,0 mg/l (0,0 g/kg težine u krvi), izriče se mjera ovisno o stupnju alkoholiziranosti, sukladno dogovorno utvrđenim stupnjevima alkoholiziranosti između škole i Sindikata:

1. Pripito stanje: do 0,5 mg/l (do 0,5 g/kg težine u krvi)
2. Pijano stanje: iznad 0,51 mg/l (iznad 0,51 g/kg težine u krvi)

**Članak 27.**

Mjere koje se mogu izreći radniku zbog utvrđene vrijednosti alkohola u izdahnutom zraku više od dozvoljene su:

|  |  |  |  |  |
| --- | --- | --- | --- | --- |
| **Stupanj alkoholiziranosti** | **Prvi prekršaj** | **Drugi prekršaj** | **Treći prekršaj** | **Četvrti prekršaj** |
| Pripito stanje | Usmena opomena uz savjetovanje radnika | Pisana opomena uz zabranu nastavka rada – privremeno udaljavanje s radnog mjesta | Privremeno udaljavanje s radnog mjesta uz pismeno upozorenje o mogućnosti otkaza ili mjere obveznog liječenja pri ponovnom kršenju zabrane | Mjera otkaza |
| Pijano stanje | Zabrana nastavka rada privremenim udaljavanjem s radnog mjesta uz pisanu opomenu i upozorenje o mogućnosti otkaza za ponovno kršenje zabrane | Mjera otkaza |  |  |

**Članak 28.**

Izrečene mjere unose se u dosje radnika, izriče ih ravnatelj na temelju Zapisnika o ispitivanju na prisutnost alkohola (Prilog 2. Pravilnika)

Izrečena mjera usmene opomene pri alkoholiziranosti – Pripito stanje (u tabeli: Stupanj alkoholiziranosti – Pripito stanje – Prvi prekršaj) ima učinak u trajanju od jedne godine, nakon čega njen učinak prestaje

Ako radnik počini ili bude zatečen u novom prekršaju u razdoblju od izricanja mjere i stavka 2. ovog članka, mjera se pisano unosi u dosje radnika trajno.

**Članak 29.**

Škola poduzima i preventivne mjere kroz obavješćivanje radnika o štetnosti i njihovom utjecaju na radnu sposobnost putem korištenja odgovarajućeg propagandnog materijala ustanova koje se bave prevencijom ovisnosti, organiziranjem razgovora, predavanja i slično.

**Članak 30.**

Izmjene i dopune ovog Pravilnika obavljaju se na način na koji je donesen. Pravilnik je dostupan radnicima putem oglasne ploče i web stranice Škole.

Primjerak Pravilnika uručuje se povjereniku za zaštitu na radu.

**Članak 31.**

Ovaj Pravilnik stupa na snagu danom donošenja i objavljivanja na oglasnoj ploči Škole.

KLASA: 011-03/23-02/04

URBROJ:2123-28-01-23-02/01

Trnovitički Popovac, 05. lipnja 2023. godine

Predsjednica Školskog odora

Evelyn Muhvić

\_\_\_\_\_\_\_\_\_\_\_\_\_\_\_\_\_\_\_\_\_\_

v. d. ravnatelja

Anita Kurtušić

\_\_\_\_\_\_\_\_\_\_\_\_\_\_\_\_\_\_\_\_\_\_